32003L0120
L 333/51
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2003/120/ЕО НА КОМИСИЯТА
от 5 декември 2003 година
за изменение на Директива 90/496/ЕО относно етикетирането за питателност на храните
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/496/ЕИО на Съвета от 24 септември 1990 г. относно етикетирането за питателност на храните (1), и по-специално член 5, параграф 2 от нея,
след консултация с Научния комитет по храните,
като има предвид, че:
(1)
Пускането на пазара на салатримите като хранителни съставки от нов тип за влагане в хлебни и сладкарски изделия с понижено енергийно съдържание беше разрешено с Директива 2003/867 (2) на Комисията по силата на Регламент (ЕО) № 258/97 на Европейския парламент и на Съвета (3), последно изменен с Регламент (ЕО) № 1882/2003 (4).
(2)
В своето становище относно оценката за безопасността на предназначените за употреба като алтернативни мазнини с понижено енергийно съдържание салатрими в качеството им хранителна съставка от нов тип, представено на 13 декември 2001 г., Научният комитет по храните отбеляза, че енергията, осигурена от салатримите, е между 5 и 6 kcal/g.
(3)
Съгласно действащите към момента правила, енергията, осигурявана от салатримите, които се разглеждат като мазнини, се изчислява с използване на фактора на превръщане, прилаган по отношение на мазнините, предвиден в член 5, параграф 1 от Директива 90/496/ЕИО, и е 9 kcal/g. Прилагането на този фактор на превръщане за изчисляване на обявяваното енергийно съдържание на даден продукт би представило погрешно пониженото му енергийно съдържание, постигнато в резултат на употребата на салатрими при неговото производство, и по такъв начин, би създало невъзможност за пълното информиране на потребителя. Следователно е необходимо да се приеме подходящ фактор на превръщане по отношение на салатримите, който да се прилага при изчисляването на обявената енергийна стойност на хранителните продукти.
(4)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
В края на член 5, параграф 1 от Директива 90/496/ЕИО се добавя следното:
„-
салатрими
6 kcal/g -25 кJ/g“
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 31 юли 2004 г. Те съобщават незабавно на Комисията текстовете на тези разпоредби и таблица за съответствието между тези разпоредби и разпоредбите на настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното си законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след датата на публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 5 декември 2003 година.